**OBRAZLOŽENJE**

**Pravni temelj za donošenje akta**

Pravni temelj za donošenje Odluke o visini poreznih stopa godišnjeg porez na dohodak (u daljnjem tekstu: Prijedlog odluke) sadržan je u članku 19.a stavku 1. Zakona o porezu na dohodak („Narodne novine“, broj 115/16, 106/18, 121/19, 32/20, 138/20, 151/22 i 114/23) koji propisuje da predstavničko tijelo jedinice lokalne samouprave svojom odlukom određuje visinu poreznih stopa za plaćanje godišnjeg poreza na dohodak.

Nadalje, temelj za donošenje Prijedloga odluke je i članak 30. Statuta Općine Vinica („Službeni vjesnik Varaždinske županije“, broj 30/20, 09/21) kojim je propisano da Općinsko vijeće donosi odluke i druge opće akte koji su mu stavljeni u djelokrug zakonom i podzakonskim aktima.

**Osnovna pitanja koja se uređuju ovim aktom**

Hrvatski sabor donio je na sjednici 28. rujna 2023. Zakon o izmjenama i dopunama Zakona o porezu na dohodak („Narodne novine“, broj 114/23) kojim je, između ostalog, dana ovlast jedinicama lokalne samouprave da samostalno svojim odlukama određuju visine poreznih stopa za plaćanje godišnjeg poreza na dohodak.

Člankom 19.a Zakona o porezu na dohodak propisano je da Općina može odlukom propisati nižu stopu za plaćanje poreza na dohodak u granicama od 15% do 22% te višu stopu u granicama od 25% do 33%.

S obzirom da je donošenjem Zakona o izmjenama i dopuni Zakona o lokalnim porezima („Narodne novine“, broj 114/23) ukinut prirez porezu na dohodak, Općina Vinica ostat će bez dijela prihoda.

Iz tog razloga općinama se daje mogućnost povećanja postojećih stopa poreza na dohodak koje su trenutno - niža 20%, viša 30%.

Ovom odlukom predlaže se povećanje niže porezne stope na 22% kako bi se nadoknadio gubitak nastao ukidanje prireza porezu na dohodak.

**Financijska sredstva potrebna za provedbu ovog akta**

Za provedbu ovog akta nisu potrebna financijska sredstva.

**Ciljevi provođenja javnog savjetovanja**

Javno savjetovanje provodi se u cilju prikupljanja mišljenja primjedbi i prijedloga stanovnika Općine Vinica, a kako bi se donijela Odluke o visini poreznih stopa poreza na dohodak u Općini Vinica.

Tema ovog savjetovanja najviše se tiče obveznika plaćanja godišnjeg poreza na dohodak, a potiče i ostalu zainteresiranu javnost da se uključi u savjetovanje.

Prijedlozi za savjetovanje mogu se podnositi ispunjavanjem obrasca dostupnog u prilogu (Obrazac sudjelovanja u postupku savjetovanja s javnošću o nacrtu propisa ili akta).

Po završetku savjetovanja, objaviti će se izvješće o provedenom savjetovanju.

**Rok za podnošenje mišljenja, primjedbi i prijedloga**

Od 18. 10. 2023. godine do 19. 11. 2023. godine

**Adresa i način podnošenje mišljenja, primjedbi i prijedloga**

Ispunjeni obrasci šalju se e-poštom na adresu opcina.vinica@vz.t-com.hr ili osobno/poštom na Općinu Vinica. Izrađivač nacrta akta, nakon provedenog postupka savjetovanja sastavlja izvješće u kojem su sadržane prihvaćene ili neprihvaćene primjedbe i prijedlozi iz rasprave te ga objavljuje na službenoj Internet stranici.